પાંચ વખતની વર્લ્ડ ચેમ્પિયન હોવા છતાં કોઇ મને ઓળખતું નહતું
ઓલિમ્પિક બ્રોન્ઝ મેડલે મારી જીંદગી બદલી નાંખી ઃ મેરી કૉમ
મેરી કોમ સમારંભો અને કાર્યક્રમો કારણે હાલ પ્રેક્ટિસમાં સમય ફાળવી શકતી નથી
કોલંબો,તા.૨૫
ઓલિમ્પિક બોકિંસગમાં ભારત માટે ઐતિહાસિક બ્રોન્ઝ મેડલ જીતનારી મેરી કોમે કહ્યું કે, લંડન ઓલિમ્પિક ગેમ્સમાં જીતેલા મેડલે તો મારી જીંદગી જ બદલી નાંખી છે. હું પાંચ વખત વર્લ્ડ ચેમ્પિયન રહી ચુકી હોવા છતાં મને મારા શહેર સિવાય અન્ય સ્થળોએ કોઇ ઓળખી શકતું નહતુ. જ્યારે આજે તો બધા નાના બાળકો પણ મને તરત જ ઓળખી કાઢે છે.
લંડન ગેમ્સમાં પ્રથમ વખત વિમેન્સ બોક્સિંગને સામેલ કરવામાં આવી હતી, જેમાં મેરી કોમે બ્રોન્ઝ મેડલ જીતીનેઇતિહાસ રચ્યો હતો. ઓલિમ્પિકમાં સફળતા મેળવ્યા બાદ મેરી કોમ સમારંભો અને કાર્યક્રમોમાં એટલી વ્યસ્ત બની ગઇ છે કે તે હાલમાં પ્રેક્ટિસ માટે પણ સમય ફાળવી શકતી નથી.
મેરી કોમે કહ્યું કે, મેડલ જીત્યા બાદ ઘણું બધુ બદલાઇ ગયું છે. મારો કાર્યક્રમ ખુબ જ વ્યસ્ત બની ગયો છે. જો કે મને તેમાં આનંદ આવે છે. મેરી કોમે ભારે ઉત્સાહ સાથે જણાવ્યું હતુ કે, તેને દેશભરમાંથી શુભેચ્છા સંદેશો મળ્યા છે અને તેનાથી તેનો આત્મવિશ્વાસ અને જુસ્સો વધ્યો છે.
બે બાળકોની માતા હોવા છતાં મેરી કોમે જે અદમ્ય ઇચ્છાશક્તિ દર્શાવતા ઓલિમ્પિકમાં મેડલ જીતી બતાવ્યો તે ઘણા બધા માટે પ્રેરણારૃપ છે. બોલીવુડમાં આ અંગે એક ફિલ્મ પણ તૈયાર કરવામાં આવી રહી છે. મેરી કોમે કબુલાત કરી કે, હું મારી શારિરીક ફિટનેસ માટે મહેનત કરૃ છું પણ હાલ બોક્સિંગની પ્રેક્ટિસ થઇ શકતી નથી. હવે હું મારી પ્રેક્ટિસ જાન્યુઆરીથી શરૃ કરવાની છું.
મેરી કોમ આગામી ઓલિમ્પિકમાં ભાગ લેવા માટે પણ વિચારી રહી છે. તેણે કહ્યું કે, મને જાણવા મળ્યું છે કે ૨૦૧૬માં રિયો ડી જેનેરોમાં યોજાનારા ઓલિમ્પિકમાં વિમેન્સ બોક્સિંગની અન્ય કેટેગરીનો પણ સમાવેશ કરવામાં આવશે. જો તેમ થશે અને ૪૮ કિગ્રા વજન વર્ગની કેટેગરી ઉમેરાશે તો મને વિશ્વાસ છે કે હું તેમાં ગોલ્ડ મેડલ જીતી શકીશ. જો તે કેટેગરીને સામેલ નહીં કરવામાં આવે તો પણ હું ૫૧ કિગ્રામાં જીતવાનો પ્રયાસ કરીશ.
અગાઉ વર્લ્ડ ચેમ્પિયનશીપમાં મેરી કોમે ૪૬ કિગ્રા અને ૪૮ કિગ્રામાં વજન વર્ગમાં ટાઇટલ જીત્યા હતા. મેરી કોમે કહ્યું કે, મારી સામાન્ય વેઇટ કેટેગરી ૪૮ કિગ્રાની છે. જો મારે ૫૧ કિગ્રા વજન વર્ગમાં ભાગ લેવો હોય તો તે માટે મારો આહાર વધારી દેવો પડે.